نمبارک

**نمبارک**، جنھیں **نمبارک آچاریہ**، **نمبادتیہ** یا **نیامانند** کے ناموں سے بھی جانا جاتا ہے، ایک ہندو فلسفی، الٰہیات دان اور دویت ادویت ویدانت (دویت ادویت) یعنی "ثنوی لا ثنوی" کے نظریے کے اہم شارح تھے، جسے بعض اوقات "سوابھاوِکا بھیدا بھید" بھی کہا جاتا ہے۔ انھوں نے رادھا اور کرشن کی پوجا کی ترویج میں کلیدی کردار ادا کیا اور نمبارک سمپردائے کی بنیاد رکھی۔

خیال ہے کہ نمبارک بارھویں صدی کے لگ بھگ گذرے ہیں، لیکن اس عہد کا تعین یقینی نہیں ہے اور یہ تجویز دی گئی ہے کہ وہ شنکر آچاریہ سے کچھ عرصہ قبل، یعنی چھٹی یا ساتویں صدی عیسوی میں بقیدِ حیات تھے۔ وہ جنوبی بھارت میں ایک تیلگو برہمن خاندان میں پیدا ہوئے، لیکن اپنی زندگی کا بیشتر حصہ متھرا، اتر پردیش میں گزارا۔ بعض اوقات انھیں فلسفی بھاسکر سمجھا جاتا ہے، لیکن ان دونوں فلسفیوں کے روحانی نظریات میں فرق کی وجہ سے یہ ایک غلط فہمی ہے۔

## وجہ تسمیہ اور القاب
لفظ "نِمبارک" دو سنسکرت الفاظ یعنی "نمب" (निम्ब، نیم کا درخت) اور "ارک" (अर्क، سورج کی کرن) سے ماخوذ ہے۔ مانا جاتا ہے کہ نمبارک کو ان کی پیدائش کے وقت "نیامانند" کا نام دیا گیا تھا۔ ایک لوک کہانی کے مطابق نیامانند کو "نمبارک" کا نام اس لیے ملا کیونکہ انھوں نے سورج کی کچھ کرنوں (ارک) کو نیم (نمب) کے پتوں میں قید کر لیا تھا۔ ان کے پیروکار انھیں "نمبادتیہ" کے نام سے بھی پکارتے تھے۔ بعض اوقات "بھاسکر" بھی ان کا لقب سمجھا جاتا ہے کیونکہ نمبارک کو بھاسکر فلسفی بھی باور کرایا جاتا رہا ہے۔

## زمانی تعین
نمبارک کے روایتی پیروکاروں کا ماننا ہے کہ وہ 3096 قبل مسیح میں نمودار ہوئے تھے، لیکن یہ تاریخ متنازع ہے کیونکہ مورخین کے نزدیک وہ ساتویں اور گیارھویں صدی عیسوی کے درمیان گذرے ہیں۔ روما بوس کے مطابق نمبارک تیرھویں صدی میں موجود تھے، ان کا یہ قیاس اس مفروضے پر مبنی ہے کہ نمبارک آچاریہ ہی "مدھو مُکھ مردن" کے مصنف تھے۔ دوسری جانب وجے رام ناریس نے یہ نتیجہ اخذ کیا ہے کہ "مدھو مکھ مردن" نامی کتاب نمبارک آچاریہ سے غلط منسوب کر دی گئی ہے۔ روایتی وِدوان بھی اسی نقطہ نظر کی تائید کرتے ہیں۔ بھنڈارکر نمبارک کو رامانج کے بعد کا قرار دیتے ہوئے ان کی وفات کی تخمینی تاریخ 1162ء بتاتے ہیں، اگرچہ انھوں نے خود اعتراف کیا کہ یہ تخمینہ محض قیاس آرائی پر مبنی ہے۔ اس کے برعکس ایس این داس گپتا نمبارک کا زمانہ چودھویں صدی کے وسط کا بتاتے ہیں۔ داس گپتا اس تاریخ کی بنیاد اس بات پر رکھتے ہیں کہ چودھویں صدی کے مصنف مادھو ودیارنیہ کی کتاب "سرو درشن سنگرہ" میں نمبارک کا ذکر نہیں ملتا۔ تاہم "سرو درشن سنگرہ" میں کسی بھی "بھیدا بھید وادی" کا حوالہ نہیں دیا گیا، خواہ وہ بھرتری پرپنچ ہوں، نمبارک ہوں، بھاسکر ہوں یا یادو پرکاش۔ جبکہ ایس اے اے رضوی نے ان کا زمانہ تقریباً 1130ء سے 1200ء کے درمیان متعین کیا ہے۔

ستیانند کے مطابق روما بوس کی جانب سے تیرھویں صدی کا تعین غلط ہے۔ مالکووسکی، ستیانند کی پیروی کرتے ہوئے لکھتے ہیں کہ بھنڈارکر کی اپنی تصنیف میں یہ واضح طور پر درج ہے کہ نمبارک کے زمانے کا تعین ایک انتہائی کمزور حساب کتاب پر مبنی محض ایک تخمینہ تھا؛ اس کے باوجود زیادہ تر محققین نے جدید دور تک ان کی تجویز کردہ تاریخ ہی کو ترجیح دی۔ مالکووسکی کے مطابق ستیانند نے یہ ثابت کیا ہے کہ نمبارک اور ان کے قریبی شاگرد سری نواس آچاریہ، رامانج (1017ء–1137ء) سے بہت پہلے گذرے ہیں، ان کا استدلال ہے کہ سری نواس آچاریہ یا تو شنکر آچاریہ (آٹھویں صدی کے اوائل) کے ہم عصر تھے یا ان کے فوراً بعد آئے۔ رام ناریس نے دستیاب تحقیق کا خلاصہ کرتے ہوئے لکھا ہے کہ نمبارک کا زمانہ لازمی طور پر ساتویں صدی عیسوی ہونا چاہیے۔

## سوانح
نمبارک کی زندگی کے بارے میں بہت کم معلومات دستیاب ہیں۔ کہا جاتا ہے کہ وہ بیساکھ کے مہینے کے پہلے پندھرواڑے کی تیسری تاریخ کو ایک تیلگو برہمن خاندان میں پیدا ہوئے۔ ان کے والدین جگن ناتھ، جو ایک بھاگوت سنت تھے اور ان کی زوجہ سرسوتی تھیں، یہ پرستھان میں مقیم تھے جو موجودہ پئے ٹھن، مہاراشٹر میں واقع ہے۔ تاہم کچھ دیگر روایات کے مطابق ان کے والدین کے نام ارونا رشی اور جینتی دیوی تھے، جو دریائے گوداوری کے قریب کسی مقام پر رہتے تھے، یہ مقام بھی شاید مہاراشٹر ہی میں ہے۔ نمبارک کے پیروکار انھیں وشنو کے ہتھیار سدرشن چکر کا اوتار مانتے ہیں۔

مانا جاتا ہے کہ نمبارک کو پیدائش کے وقت نیامانند کا نام دیا گیا تھا، لیکن بعض اوقات بھاسکر بھی ان کا پیدائشی نام تصور کیا جاتا ہے۔ نمبارک کے ابتدائی برسوں کے بارے میں بیان کیا جاتا ہے کہ ان کا خاندان ورنداون منتقل ہو گیا تھا، لیکن اس کا کوئی تاریخی دستاویزی ثبوت موجود نہیں ہے۔

## نمبارک کی تصانیف
### ویدانت پارِجات سوربھ
نمبارک کی تصنیف کردہ شرح "ویدانت پارِجات سوربھ" انتہائی مختصر ہے اور اس میں دوسرے مکاتبِ فکر کے نظریات کی تردید نہیں کی گئی ہے۔ شرح کا یہ انداز بلا شبہ اس کی قدامت کی نشان دہی کرتا ہے۔ "ویدانت پارِجات سوربھ" برہم سوتر کی شرح کے اس قدیم اسلوب کی نمائندگی کرتی ہے جو شنکر سے پہلے کے مصنفین کے ہاں پایا جاتا تھا۔ یہ ویدانت کے "بھیدا بھید" مکتبِ فکر کی تائید کرتی ہے، جو برہمن، انفرادی روح (جیو) اور کائنات (جگت) کے درمیان بیک وقت وحدت اور تنوع (کثرت) کے رشتے کی وکالت کرتا ہے۔

"ویدانت پارِجات سوربھ" کی مزید شرح سری نواس آچاریہ نے اپنی کتاب "ویدانت کوستُبھ" میں لکھی ہے۔

### ویدانت کامدھینو دش شلوکی

یہ "دش شلوکی" (دس شلوکوں پر مبنی رسالہ) انتہائی سادہ ہے اور ان عقیدت مندوں کے لیے موزوں ہے جو تجریدی منطقی نظریات اور دقیق بحثوں میں الجھنے کی بجائے حقیقت کو مختصراً اور فوری طور پر پانا چاہتے ہیں۔

"ویدانت کامدھینو دش شلوکی" کی متعدد اہل علم نے مفصل شرحیں لکھی ہیں۔ ان میں تین بنیادی شرحیں درج ذیل ہیں:
* شری پرشوتم آچاریہ کی "ویدانت رتن منجوشا" 
* شری ہری ویاس دیو آچاریہ کی "ویدانت سدھانت رتنانجلی"
* شری گردھر داس کی "ویدانت لگھو منجوشا"

### منتر رہسیہ شوڈشی اور پرپن کلپ ولّی
"منتر رہسیہ شوڈشی" اٹھارہ اشعار پر مشتمل ایک تصنیف ہے، جس کے پہلے سولہ اشعار مقدس اٹھارہ حروف والے "گوپال منتر" کی تشریح کے لیے وقف ہیں، جو نمبارک روایت کا ایک مرکزی عنصر ہے۔ سندر بھٹ آچاریہ نے اس "منترارتھ رہسیہ" کے عنوان سے اس کی ایک شرح لکھی ہے۔

"پرپن کلپ ولی" میں "مُکُند شرناگتی منتر" کی وضاحت کی گئی ہے۔سندر بھٹ آچاریہ نے "پرپن سورترو منجری" کے نام سے اس کی ایک مفصل شرح تحریر کی ہے۔

## فلسفہ

نمبارک کا فلسفہ "دویت ادویت" ایک ایسے "دوئی پسند غیر ثنویت" (dualistic non-dualism) پر زور دیتا ہے جہاں روح خدا سے جدا بھی ہے اور غیر جدا بھی۔ ان کی تعلیمات کرشن اور رادھا کی عقیدت پر مرکوز ہیں۔

### برہمن
نمبارک کہتے ہیں کہ حقیقتِ مطلق یا "برہمن" کرشن ہیں، جنھیں پرشوتم، ہری اور بھگوان جیسے مختلف ناموں سے پہچانا جاتا ہے۔ وہ رادھا کے ہمراہ ہیں۔ نمبارک کے بیان کے مطابق برہمن بے عیب ہیں، مبارک صفات کے حامل اور کرم (عمل) کے اثرات سے ماورا ہیں اور علم، قدرت اور ہمدردی جیسی خصوصیات رکھتے ہیں؛ برہمن تخلیق کی علت مادی اور فاعلی دونوں ہیں، جن کی تشبیہ ایک ایسے خود مختار شہنشاہ سے دی گئی ہے جو کسی مخصوص نتیجے کو ذہن میں رکھے بغیر تخلیقی کھیلوں (لیلا) میں مصروف رہتا ہے۔

### جیو
نمبارک "جیو" (انفرادی روح) کو فطری علم (گیان) کا حامل قرار دیتے ہیں، جو اسے جسم، حواس اور ذہن جیسے غیر شعوری عناصر سے ممتاز کرتا ہے۔ یہ فطری علم جیو کی ہر حالت بشمول بیداری، خواب اور گہری نیند میں سرایت کیے ہوئے ہے۔ نمبارک وضاحت کرتے ہیں کہ جیو علم بھی ہے اور عالم بھی، وہ ان کے تعلق کو ایک جوہر اور اس کی چمک سے تشبیہ دیتے ہیں جہاں وہ الگ ہونے کے باوجود ناگزیر طور پر جڑے ہوئے ہیں اور صفت و موصوف کے رشتے میں موجود ہیں۔

### فرق اور عدم فرق (بھید ابھید)
نمبارک کا فلسفہ جیو اور برہمن کے درمیان فرق کو علت اور معلول (سبب اور اثر) اور جز و کل کے باہمی تعلق کی مدد سے واضح کرتا ہے۔ برہمن کو علتِ اولیٰ اور "کل" کے طور پر پیش کیا گیا ہے، جبکہ جیو (انفرادی روح جو خوشی اور غم کا تجربہ کرتی ہے) برہمن کا ایک اثر یا تبدیلی (مظہر) سمجھی جاتی ہے۔ یہ رشتہ مٹی کے برتن میں ڈھلنے یا ایک درخت پر پتے اور پھل لگنے کے مشابہ ہے، جو اصل مادے اور اس سے نکلنے والی شاخوں کے درمیان فرق کو ظاہر کرتا ہے۔ کتب مقدسہ کے حوالوں کا استعمال کرتے ہوئے نمبارک نے دعویٰ کیا کہ جیو، قادرِ مطلق برہمن کا محض ایک حصہ ہونے کی بنا پر خود مختاری اور قدرت کاملہ سے محروم ہے۔

### دیگر ویدانتی مکاتبِ فکر سے تعلق
نمبارک کی طرح دیگر ویدانتی مکاتبِ فکر کے آچاریہ بھی جیو اور برہمن کے درمیان فرق اور عدمِ فرق کے تصورات کو حقیقی تسلیم کرتے ہیں، لیکن وہ ان خیالات کی وضاحت اور تطبیق مختلف طریقوں سے کرتے ہیں:

* نمبارک کا دعویٰ ہے کہ جیو اور برہمن کے درمیان فرق اور عدمِ فرق دونوں کا رشتہ فطری ("سوابھاوِک") اور مکمل ہم آہنگ ہے، یعنی یہ دونوں پہلو بغیر کسی تصادم کے بیک وقت موجود رہتے ہیں۔
* رامانج اور شری کنٹھ اس رشتے کی وضاحت روح اور جسم ("شریری شریر") کی تمثیل سے کرتے ہیں، جہاں عدمِ فرق (وحدت) اصل ہے اور فرق (تنوع) اس کا تابع۔
* چیتنیا مہاپربھو فرق اور عدمِ فرق کے تصورات کو "اچنتیہ" (ناقابلِ فہم) قرار دیتے ہیں، جس کا مطلب یہ ہے کہ انسانی فہم اس بات کو مکمل طور پر سمجھنے سے قاصر ہے کہ یہ دونوں باتیں بیک وقت کیسے درست ہو سکتی ہیں۔

## حوالہ جات

### کتابیات
 
* 
* 
* 
* 
* 
*
*
* 
* 
* 
*
*
* 
* 
* 
* 
* 
 

زمرہ:1130ء کی پیدائشیں
زمرہ:1200ء کی وفیات
زمرہ:بارھویں صدی کے ہندوستانی فلاسفہ
زمرہ:ساتویں صدی کے ہندوستانی فلسفی
زمرہ:ساتویں صدی کے ہندوستانی محققین
زمرہ:ساتویں صدی کے ہندوستانی مصنفین
زمرہ:بھکتی تحریک
زمرہ:ہندو فلاسفہ اور الہیات دان
زمرہ:ہندوستان کے ہندو مذہبی رہنما
زمرہ:ہندوستان کے ہندو روحانی گرو
زمرہ:ہندوستانی ویشنوی شخصیات
زمرہ:قرون وسطی کے ہندو مذہبی رہنما
زمرہ:نمبارک سمپردائے
زمرہ:ویشنوی سنت
زمرہ:ویشنو مت
زمرہ:ویشنومت کے مذہبی رہنما
زمرہ:تیرہویں صدی کے مصنفین
زمرہ:تیرہویں صدی کی وفیات
زمرہ:بانیان مذاہب
زمرہ:تیرہویں صدی کی ہندوستانی شخصیات
زمرہ:تیرہویں صدی کی پیدائشیں
زمرہ:تیرہویں صدی میں مذہبی رہنما
زمرہ:سنسکرت الفاظ اور جملے
زمرہ:ہندوستانی فلسفہ
زمرہ:ہندومت
زمرہ:سنسکرت مصنفین